เล็งทำดัชนีบังคับคดี ไว้ชี้วัดภาวะเศรษฐกิจ
&#8220;รื่นวดี&#8221; ปิ๊งไอเดียทำดัชนีบังคับคดี หวังเป็นข้อมูลภาครัฐ-เอกชนวางแผนธุรกิจ
16 ก.พ. 2559

“รื่นวดี” ปิ๊งไอเดียทำดัชนีบังคับคดี หวังเป็นข้อมูลภาครัฐ-เอกชนวางแผนธุรกิจ
น.ส.รื่นวดี สุวรรณมงคล อธิบดีกรมบังคับคดี เปิดเผยว่า มีแนวความคิดที่จะทำดัชนีการบังคับคดี เพื่อชี้วัดภาวะเศรษฐกิจอีกทางหนึ่ง เนื่องจากกรมบังคับคดีถือว่าเป็นหน่วยงานด้านเศรษฐกิจ ที่มีข้อมูลสถิติเกี่ยวกับการขายทอดตลาด และการบังคับคดีแพ่ง คดีล้มละลาย สามารถนำมาใช้ให้เป็นประโยชน์ต่อภาครัฐและเอกชนในการกำหนดนโยบายทิศทางการวางแผนธุรกิจได้
เบื้องต้น ศูนย์ข้อมูลอสังหาริมทรัพย์ ได้เคยประเมินว่า ยอดขายอสังหาริมทรัพย์จะส่งผลให้มีเงินหมุนเวียนในระบบเศรษฐกิจประมาณ 3 เท่า ขณะที่กรมบังคับคดีมีการขายทอดตลาดสินทรัพย์ปีละประมาณ 1 แสนล้านบาท น่าจะส่งผลให้มีเงินหมุนเวียนในระบบเศรษฐกิจประมาณ 3 แสนล้านบาท
“ขณะนี้กรมบังคับคดีได้ติดต่อทาบทามหลายหน่วยงานที่เกี่ยวข้องทางเศรษฐกิจ เพื่อปรึกษาหารือในการจัดทำดัชนีบังคับคดี เช่น สถาบันวิจัยเพื่อการพัฒนาประเทศไทย (ทีดีอาร์ไอ) ธนาคารแห่งประเทศไทย (ธปท.) และสภาอุตสาหกรรมประเทศไทย (ส.อ.ท.)” น.ส.รื่นวดี กล่าว
ทั้งนี้ ปัจจุบันกรมบังคับคดีมีสินทรัพย์รอการขายรวมประมาณ 1.9 แสนล้านบาท แบ่งเป็น ที่ดินเปล่า 7.5 หมื่นล้านบาท คิดเป็น 38.05% ที่ดินพร้อมสิ่งปลูกสร้าง 6.3 หมื่นล้านบาท คิดเป็น 32.80% และห้องชุด 5.67 หมื่นล้านบาท คิดเป็น 29.15%
นอกจากนี้ กรมบังคับคดีได้เปิดให้บริการแอพพลิเคชั่นบนมือถือ “ Led Property Plus” เพื่อค้นหาทรัพย์สินที่ขายทอดตลาด ใกล้แนวรถไฟฟ้า โดยเฉพาะห้องชุด สำหรับคนวัยทำงานที่ต้องการซื้อห้องชุดจากการขายทอดตลาดของกรมบังคับคดี สามารถค้นหาทรัพย์สินที่ประกาศขายทอดตลาดได้สะดวก รวดเร็ว โดยสามารถ ดาวน์โหลดแอพพลิกเคชั่น “Led Property Plus” ได้แล้วในระบบ Android ส่วนระบบ ios อยู่ระหว่างดำเนินการ